text: 21-årig mistede livet ved motorcykel-ulykke
  19 juni 2019 kl. 15.56
  En 21-årig mandlig motorcyklist blev onsdag eftermiddag dræbt, da han med høj hastighed kørte galt ved Bramming.
  Ulykken skete lige omkring klokken 16 på Vester Vejrupvej nord for Bramming. Der var ikke andre trafikanter involveret i ulykken.
  - Motorcyklisten overhalede en bil med høj hastighed, og lidt længere fremme ser bilisten, at motorcyklisten er kørt galt, og motorcyklen ligger væltet. Ulykken skete på en tør vej, oplyser vagtchef Nikolaj Hølmkjær, Syd- og Sønderjyllands Politi, til TV SYD.
  Da ambulancen og læge nåede frem til ulykkesstedet, var der ikke noget at stille op. 
  De pårørende er underrettet. 
  En bilinspektør blev tilkaldt for at undersøge ulykkesstedet og fastslå, hvad der gik galt.
  